Ibyens drilleguide til 10 ting du bare ikke gør i København har fået jyderne op af stolen.

Thomas Maxe fra Holstebro, ejer af pr-bureauet MaxEffekt, har forfattet et decideret modsvar. Her er hans guide til 10 ting, du bare ikke gør i Holstebro.

Så alle københavnere, der overvejer en tur til Jylland - læs og lær:

Thomas Maxe: »Tak for københavner-guiden, Politiken. Her en tilsvarende guide til tilflyttere i Holstebro«:

1. Du skal ikke køre rundt på bycyklerne

»Mest fordi vi ikke har sådan noget københavnsk pjat. Dels, fordi det kun er tyske turister, som cykler længere end 2-3 km rundt i byen. Vi andre kører bil som normale mennesker«.

2. Du skal ikke forvente, at ekspedienterne kan hjælpe dig med ret meget

»Vi lægger stor vægt på lave priser, så butikkerne hyrer lavtlønnede skolebørn til at betjene kasseapparaterne. De ved ikke, hvad der er i det bagerbrød, de sælger, så lad være med at spørge; bare peg! Og de kan ikke finde ud af hovedregning eller byttepenge-økonomi, så lad være med at spille smart.

Hvis du skal betale 51 kroner, skal du ikke komme her og betale 101 kroner og bede om at få en halvtredser tilbage. Tag dine 49 kroner i mønter og vær taknemmelig for, at prisscanneren og kasseapparatet virker, så du kan få lov at forlade butikken«.

3. Du skal holde op med at løbe efter bussen lige nu

»Der kører alligevel næsten ingen busser. Køb en bil - eller to. Du har råd til det med de lave huspriser«.

4. Du skal ikke (kun) købe ting fra Jack & Jones

»Der er jo også Bilka, som tit har nogle gode tilbud. Ellers er der Specialbutikken, som har gode tilbud på kedeldragter i alle tænkelige farver (dvs. blå eller grøn)«.

5. Du skal ikke være for entusiastisk og glad

»Det kan godt være, det går rimelig godt lige nu, men der er ingen, der ved, hvornår det får ende. Ser det ud til, at du får varig succes, så lad være med at prale med det. Det gider vi ikke høre på«.

6. Du skal ikke købe ting fra loppemarkeder

»Det er meget billigere at kigge forbi på genbrugspladsen, når du alligevel er ude for at tømme traileren. Eller kig i Den Blå Avis og ring til 30-40 mennesker og spørg, om de vil bytte med noget«.

7. Du skal ikke bruge københavnerord som 'fedt' og 'dejligt'

»Undgå i det hele taget at bruge for mange tillægsord«.

8. Du skal ikke køre rundt med din egen trailer

»... Okay, det var bare for sjov. Selvfølgelig skal du det«!

9. Du skal ikke snakke til os eller kigge os i øjnene

»Spar på stemmebåndet. Vi kigger ind ad dine vinduer og går rundt i din have, når du ikke er hjemme. Vi snakker med dine kolleger og dine naboer, så vi ved alligevel alt, hvad der er værd at vide om dig«.

10. Du skal ikke gå ind på Jensens Bøfhus, Flammen eller Bone's

»… med mindre du er megasulten, og du har nogle rabatkuponer med hjemmefra. Ellers kør på McD, hvis du ikke gider vente flere minutter på maden«.

Vi siger tak til Thomas fra Holstebro for et velplaceret jysk indspark.